ועדת העבודה, הרווחה והבריאות, כנסת 18, פרוטוקול מספר 258, 2010-03-16 11:00

חיים כץ: בוקר טוב.

חיים כץ: יום ג' בשבוע, ראש חודש, א' בניסן ה-16 במרץ 2010.

חיים כץ: אני מתכבד לפתוח את ישיבת ועדת העבודה, הרווחה והבריאות.

חיים כץ: הנושא הצעה לסדר היום, הצעה לסדר היום בנושא התנהלות סביב העברת בסיסי צה"ל לאזור הדרום.

חיים כץ: ועדת העבודה, הרווחה והבריאות מתכנסת כמו שמקובל בכנסת 3 ימים בשבוע וזו הפעם הראשונה שאנחנו דנים בהצעה לסדר.

חיים כץ: אנחנו דנים בתקנות ובחקיקה.

חיים כץ: נראה שההצעה לסדר הזאת באה כתחליף חוק.

חיים כץ: אם אנחנו עוברים לנגב אנחנו צריכים שהנגב באמת יתפתח וגם העוסקים בנגב יתפתחו מהמעבר.

חיים כץ: צה"ל זה כחול לבן.

חיים כץ: הדיון הזה זו הצעה לסדר ראשונה.

חיים כץ: הגישה את ההצעה לסדר חברת הכנסת מירי רגב יחד עם שלמה מולה ודוד אזולאי ואורלי לוי אבקסיס שהיא חברת הוועדה ואורי מקלב, ואני אתן למירי רגב את זכות הראשונים להגיד את מה שיש לך.

מירי רגב: תודה רבה לך כבוד היושב ראש.

מירי רגב: רק לפתוח ולהגיד קודם כל חודש טוב.

מירי רגב: עשינו מלחמה גדולה שהנושא הזה יבוא לפה, לוועדת העבודה והרווחה ולא לוועדת חוץ וביטחון למרות שאני חברה בוועדת חוץ וביטחון ואני מאוד מעריכה את היושב ראש שלה, אני חושבת שזה נכון שהנושא הזה יידון כאן.

מירי רגב: הצעה לסדר באה בעצם כדי לעשות צדק היסטורי עם הנגב.

מירי רגב: אנחנו לאורך שנים שלחנו אנשים לגור בנגב מתוך רצון ליישב את הנגב, וכולנו מכירים את הבעיות שיש בנגב.

מירי רגב: יש אוניברסיטה בנגב, יש בית חולים בנגב, ומצד שני אנחנו רואים שקשה לנו מאוד להביא צעירים לנגב.

מירי רגב: יש בעיית תעסוקה בנגב.

מירי רגב: אני הסתובבתי לא מזמן גם עם אורלי וגם עם מולא ואחרים בשדרות והעיר הזאת נראית שעיר שהזמן פסח עליה והיא לא התקדמה.

מירי רגב: חשבנו שברגע שיש מעבר מבורך וחשוב של משרד הביטחון, של 4 בסיסי צה"ל עם חיילים וקצינים איכותיים לנגב זאת הזדמנות בעצם להפוך את הנגב לאלטרנטיבה אמיתית מול גדרה לחדרה.

מירי רגב: ובעצם להביא לשם באמצעות המעבר לנגב לעסקים קטנים, לעסקים בינוניים, למפעלים, להתיישבות, לצעירים, כדי באמת להפוך את הנגב למקום פורח, למקום חי, בדיוק על פי חזונו של בן גוריון.

מירי רגב: שמעתי בהפתעה רבה שהמכרז שיצא למעבר ארבעת בסיסי צה"ל לנגב הוא מכרז בביוטי.

מירי רגב: קרי, מכרז שהולך לגורם אחד שהוא בעצם זה שמעסיק את האנשים על פי ההצעה הזולה ביותר כמובן ואין שום העדפה לקבלני משנה ולספקי משנה מהנגב.

מירי רגב: באופן עקרוני אני לא אוהבת ביוטי.

מירי רגב: אני חושבת שלא היה נכון ללכת במכרז של ביוטי.

מירי רגב: אלא ללכת במכרזים כמו שקורים בארצות הברית, בוודאי בסכום של 22 מיליארד שקלים זה לא סכום מבוטל.

מירי רגב: כמה עולה הפרויקט הזה?

חזי משיטה: 2 מיליארד.

מירי רגב: 2 מיליארד שקלים גם לא כסף קטן.

מירי רגב: בביוטי אני לא הייתי הולכת על המכרז אבל כרגע משום שזה רץ ואני לא רוצה למנוע את המעבר וכל מה שזה אומר אני אומרת אוקיי, ביוטי.

מירי רגב: אבל לפחות לעשות את התיקון בתוך המכרז שספקי המשנה וקבלני המשנה תינתן עדיפות לאזור הנגב כדי שגם הם יזכו מהקופון הזה.

מירי רגב: מגיע להם.

מירי רגב: זה בזכות.

מירי רגב: כרגע יש לנו ויכוח גדול עם משרד הביטחון.

מירי רגב: לפני שבאתי להצעה לסדר ניסיתי לבדוק אם אפשר ללכת לקראת העניין הזה.

מירי רגב: דיברתי עם משרד התמ"ת, דיברתי עם משרד פיתוח הנגב והגליל, דיברתי עם משרד הביטחון.

מירי רגב: הבנתי שהבעיה נעוצה במשרד הביטחון וכמובן תמיד האשם זה חוק.

מירי רגב: החוק לא מאפשר.

מירי רגב: אז כמובן כדי למנוע מצב ולפני סיום הפגרה מיד הגשתי חוק.

מירי רגב: קודם כל שיהיה חוק.

מירי רגב: שאם תחליט הוועדה הזאת ואתה בראשה לאמץ אותו, כשנחזור מהפגרה נוכל בעצם להעלות אותו, לאמץ אותו, והחוק יחייב את משרד הביטחון שלפחות ספקי המשנה וקבלני המשנה יהיו מאזור הנגב.

יעקב אדרי: אגב זו גם הייתה התחייבות שלהם במפורש לכל אורך הדרך ואני הייתי שותף לכמה מהלכים לגבי זה.

חיים כץ: משרד האוצר, למה ביוטי?

חיים כץ: אתה רוצה שמשרד הביטחון יענה?

חיים כץ: כן.

חיים כץ: נציג משרד הביטחון.

ניסים זימבר: אני סגן היועץ המשפטי של משרד הביטחון.

ניסים זימבר: הדברים שהועלו פה לסדר היום נראה לי שחלק מהנתונים שהזינו אתכם הם נתונים לא נכונים ולא מלאים.

ניסים זימבר: אנחנו ננסה להסביר.

ניסים זימבר: יש לנו פה את נציג מנהלת עיר הבה"דים שלום אלפסי ונציג מעבר לנגב מר חזי משיטה.

ניסים זימבר: אני מציע שהם יציגו לכם את תהליך המכרז שאנחנו עורכים ויתנו לכם איזושהי סקירה שעל בסיסה נוכל לקיים דיון.

ניסים זימבר: אני לא מכיר את הצעת חוק שהוגשה על ידי חברת הכנסת מירי רגב.

ניסים זימבר: אני ארצה לראות אותה.

ניסים זימבר: ואני אנסה להסביר.

ניסים זימבר: ראשית, מה שנאמר פה על ידי חבר הכנסת יעקב אדרי נכון.

ניסים זימבר: אנחנו עושים מהלך של צה"ל, הוא מהלך גדול, אסטרטגי של מעבר לנגב כדי לפתח את הנגב.

ניסים זימבר: זה חלק מהיעדים של המעבר ואנחנו מעוניינים להביא לשגשוג של האזור הזה.

ניסים זימבר: בראייה שלנו המהלך הזה צריך לתאום גם את האינטרסים של המדינה ולאו דווקא אינטרסים ביטחוניים, וזה צריך להשתלב ולאו דווקא צריך לנגוד אחד את השני.

חיים כץ: אתה חושב שביוטי מועיל למדינה?

ניסים זימבר: אני אנסה להסביר.

ניסים זימבר: אנחנו היינו מעדיפים כמובן לעשות פרויקטים רגילים כמו שצה"ל יודע לעשות בקו התפר, פרויקטים שאנחנו שוכרים את הקבלנים.

ניסים זימבר: אבל ללא ביוטי בהיקפים האלה שאנחנו מדברים עליהם, זה שני מיליארד עכשיו.

ניסים זימבר: הפרויקטים הבאים עולים עשרות מיליארד.

ניסים זימבר: בסוף זה יגיע להרבה יותר משני מיליארד כי יש לנו עוד בסיסים שאנחנו מתכוונים להעביר לנגב ואם יאושרו הבסיסים האלה בעתיד על ידי משרד האוצר, על ידי כל הגורמים בממשלה, אז זה יגיע באמת ויצבור את הנפח שלו.

ניסים זימבר: ללא ביוטי הפרויקט הזה לא היה קורם עור וגידים.

ניסים זימבר: אתם צריכים להבין.

ניסים זימבר: מדובר פה בפרויקט של הרבה מיליארדים שאם זה היה נופל בתשלומים מיידיים ולא בפרישה ל-20-25 שנה המערכת לא הייתה מסוגלת לקיים אותו.

חיים כץ: לא בתשלומים מיידים.

חיים כץ: זה רישומי.

חיים כץ: הביוטי הוא רישומי.

ניסים זימבר: זה לא ממש רישומי.

חיים כץ: בחלקו הגדול רישומי.

חיים כץ: על הנייר בשביל לא לשים את הכול בתקציב של שנה אחת.

ניסים זימבר: לא רק.

ניסים זימבר: אבל אני שוב אומר.

ניסים זימבר: אנחנו במערכת הביטחון איך אנחנו כן מניעים את המהלך ולא איך אנחנו נתקעים כי להיתקע זה קל מאוד וגם ככה הפרויקט הזה נתקע בגלל סיבות נוספות של איכות סביבה ובעיות כאלה.

ניסים זימבר: עבר הרבה זמן עד שהצלחנו לעבור את המכשולים האלה ועדיין אנחנו תקועים בחלק מהדברים.

ניסים זימבר: יש כל כך הרבה מכשולים.

ניסים זימבר: כדי לעבור אותם אנחנו צריכים לראות איך כן לקדם את הפרויקט ולקדם אותו זה היה נכון לעשות ביוטי.

ניסים זימבר: זה שעושים את זה ביוטי זה לא פוגע באוכלוסיית הנגב.

ניסים זימבר: נהפוך הוא.

חיים כץ: כמה זה עולה לנו?

חיים כץ: זה שאנחנו צריכים להשתמש בביוטי, במישהו, במממן.

חיים כץ: מה זה לא עולה לי?

חיים כץ: כמה הוא גוזר?

חיים כץ: כמה הקופון שלו?

ניסים זימבר: הניסיון מלמד שאין פה קופונים.

חיים כץ: כמה הקופון שלו?

חיים כץ: מה זה אין קופון?

חיים כץ: מה?

חיים כץ: בא בן אדם פילנטרופ, נותן לך כסף?

ניסים זימבר: בראייה הכוללת ההתייעלות והשגת ה- benefits של המגזר האזרחי ביחד עם המגזר הצבאי בהקמת פרויקט כזה היא תביא בעלות תועלת אפילו מעבר למה שאנחנו היינו משיגים מבחינת העלויות.

ניסים זימבר: בפרויקט ביוטי יש אמנם קונסורצים של חברות.

ניסים זימבר: כל חמשת החברות הגדולות, היתה דאגה שיהיו בו גורמים זרים.

ניסים זימבר: יש בהם אמנם גורמים זרים אבל המובילים שם זה חברות ישראליות מהארץ, חברות מבוססות שיש להן קבלני משנה ברחבי הארץ.

ניסים זימבר: הקונסורצים האלה הם לא הגורמים שיבנו את העיר.

ניסים זימבר: הם יעסיקו מתחתיהם קבלני משנה וקבלני המשנה האלה מהניסיון שלנו באופן אינהרנטי, האנשים שעובדים בדרום הם האנשים שיעבדו.

ניסים זימבר: לא הולכים להביא עובדים מקריית שמונה לעבוד בדרום.

ניסים זימבר: זה לא קורה.

ניסים זימבר: אנחנו במשרד הביטחון להבדיל מכל משרדי הממשלה האחרים נותנים לפי תקנות עדיפות לאומית, נותן העדפה לספקים מאזורי עדיפות לאומית.

ניסים זימבר: עכשיו אני לא אבוא ואגיד אני מעדיף ספקים מאזור גדרה ולא ספקים מאזור שדרות.

ניסים זימבר: לא אביא ספקים מאזור בית שאן או קריית שמונה.

ניסים זימבר: זה גם נושא שצריך לעשות בו תיקון ולהחליט האם זה באמת נכון, לא להעדיף אזור עדיפות אחד על אזור עדיפות אחר.

ניסים זימבר: הניסיון מלמד, ואנחנו מעסיקים קבלנים בכל רחבי הארץ שמי שעובד בדרום מחפש קודם כל את העובדים מהדרום כי שם זה זול יותר וכללי השוק מוכיחים את זה.

ניסים זימבר: מקבלי שכר מינימום יהיו בחוק.

ניסים זימבר: גם לגבי העסקת עובדים ישראלים ואיסור העסקת עובדים זרים זה יהיה על פי החלטת הממשלה.

ניסים זימבר: יהיה איסור לפי הכללים האלה של החלטות הממשלה והוראות החשב הכללי.

ניסים זימבר: לכן עובדים ישראלים יועסקו והחשש שעובדים זרים יועסקו, ראיתי גם שאילתא בעניין הזה, זה חשש שהוא לא מבוסס.

יעקב אדרי: מי שאומר שזה יהיה כך?

יעקב אדרי: עובדים כחוק, הם יביאו אותם.

חיים כץ: המטרה שלנו בדיון הזה שהמכרזים יהיו על אזרחי הארץ, שתהיה עדיפות לדרום, שהם ייהנו.

ניסים זימבר: אני חושב שהחששות הם מופרזים בעניין הזה.

ניסים זימבר: אנחנו מתכוונים לאסור על העסקת עובדים זרים בהתאם להחלטות הממשלה ולאפשר לזכיינים האלה, ולקבלני המשנה.

ניסים זימבר: יש זוכה במרכז.

ניסים זימבר: רק שנה וחצי אחרי זה הוא נכנס לבנייה.

ניסים זימבר: במהלך התקופה הזאת הוא רק בשלב התכנון.

ניסים זימבר: הוא עדיין לא יודע מי הם ספקי המשנה שאחרי 4 שנים ייכנסו בכלל לתת את השירותים.

ניסים זימבר: כלומר לבוא עכשיו ולהגיד במכרז עצמו תראה לנו מי קבלני המשנה שיתנו לכם את ההסעדה ואת הניקיון, במכרז עצמו, זה שהוא לא יכול לדעת מעכשיו.

אורלי לוי אבקסיס: למה?

אורלי לוי אבקסיס: רק להתחייב.

אורלי לוי אבקסיס: בלי לתת שמות של ספקים.

אורלי לוי אבקסיס: להתחייב שבעתיד לבוא ייקחו מאזור הדרום.

ניסים זימבר: זה מובן.

שלמה מולה: מה זה מובן?

שלמה מולה: זה לא מובן.

ניסים זימבר: זה עניין של כללי אישור.

ניסים זימבר: זה ייקר את המכרז ולא יאפשר לצאת למכרז הזה.

ניסים זימבר: אני מנסה להסביר את ההיגיון.

ניסים זימבר: אם מעכשיו תקבעו את זה בחוזה ותתערבו בכללי השוק מה שיקרה שזה, אתם תתנו לקבלנים מהדרום כוח מול הזכיין, ומה שיקרה זה ייקר את מחירי המכרז, זה יוריד את התחולות.

ניסים זימבר: מן הסתם למדינה יש תקציב נתון.

ניסים זימבר: זה יוריד את התחולות ואז יזמינו פחות מאותם עובדים שממילא היו עובדים בזה אלמלא היינו עושים את זה.

יעקב אדרי: אני רק מתחזק בדעה שיש צורך שהדברים יירשמו בלי לפרט מי יהיו הספקים.

ניסים זימבר: אם אנחנו נרשום את זה זה אומר שאנחנו נדרוש משהו על בסיס הצהרות על משהו שהם אפילו לא יודעים מה הוא.

ניסים זימבר: זה ייקר את המחירים סתם ויגרום לזה שיורידו את התחולות מהמכרז.

קריאות: למה?

קריאות: למה?

קריאות: למה?

ניסים זימבר: אם אני חייב להתקשר רק עם קבלנים מהדרום אז קבלנים מהדרום יבואו ויגידו אתה חייב להתקשר איתי, אני מייקר את המחיר כי אני מונופוליסט ואז יבוא הזכיין וייקר את המחירים במכרז, ואז זה יחייב אותי להוריד תחולות מהמכרז.

מירי רגב: תרשום מתן עדיפות.

מירי רגב: אתה משפטן, תרשום מתן עדיפות.

חיים כץ: כן אדוני.

ניסים שדה: אני יושב ראש איגוד הקבלנים בנגב.

ניסים שדה: אני רוצה להתייחס לדברים שנאמרו פה.

ניסים שדה: לפני שנתיים וחצי שלוש ניסינו להיאבק, לבטל תנאי סף שהיו לבניית בית לוחם בבאר שבע.

ניסים שדה: כל המבנה זה 50 מיליון שקל.

ניסים שדה: לא נמצא בדרום קבלן שעמד בתנאי הסף.

ניסים שדה: בסוף מה קיבלנו בדרום?

ניסים שדה: קיבלנו חברה שבאה מהמרכז.

ניסים שדה: היא הביאה 200 עובדים סינים.

ניסים שדה: בונים את בית הלוחם.

ניסים שדה: ובסוף התהליך נקבל מפתח.

ניסים שדה: זה בדיוק כמו באפריקה.

ניסים שדה: אז שלא יספרו סיפורים.

ניסים שדה: אני כתבתי מכתב לראש הממשלה, ביבי נתניהו כאשר הוא נבחר וביקשתי ממנו לפחות לא לפגוע.

חיים כץ: אני רוצה שתבין, ראש הממשלה מתעסק בבעיות גדולות.

חיים כץ: אנחנו הח"כים מתעסקים בבעיות קטנות.

חיים כץ: ראש הממשלה מתעסק עם דברים שעולים מ-500 מיליון ומעלה.

חיים כץ: מחולק לפרויקטים.

ניסים שדה: ביקשתי ממנו לפחות לכתוב בתנאי הסף שאי אפשר להעסיק עובדים זרים במכרז הזה.

ניסים שדה: לפחות את זה.

ניסים שדה: שיעסיקו ישראלים.

ניסים שדה: גם את זה לא קיבלנו.

ניסים זימבר: זה ייכתב, זה יתפרסם.

ניסים זימבר: לא אמרנו, עוד לא פרסמנו.

חיים כץ: כן אדוני.

גדעון בר לב: אני ראש עיריית ערד.

גדעון בר לב: אני נבחרתי ממונה מזה שנתיים וחצי.

גדעון בר לב: לגבי החשיבות של העדפת ספקים מאזור הדרום אין צורך להוסיף.

גדעון בר לב: אני רוצה לתת דוגמה של חוסר העדפה למפעלים בדרום ולמה זה מוביל.

גדעון בר לב: הדוגמה היא מוטורולה דרום.

גדעון בר לב: מוטורולה דרום, מפעל גדול שנמצא ליד ערד.

גדעון בר לב: לפני כשנתיים וחצי העסיק 850 עובדים.

גדעון בר לב: כרגע הוא מעסיק 400 עובדים.

גדעון בר לב: ובין השאר זה כתוצאה מחוסר העדפה ראויה ומספקת למפעל במכרזים של ממשלת ישראל.

גדעון בר לב: זה בעיקר משרד הביטחון, המשטרה וכדומה.

גדעון בר לב: אם אנחנו לא ניתן יד למפעלים שנמצאים בפריפריה אנחנו נגרום לכך שהם יטבעו.

גדעון בר לב: יש לנו שעת כושר לעשות את זה.

גדעון בר לב: זו בדיוק שעת הכושר.

גדעון בר לב: חשיבות לא פחותה היא לתעדוף לישוב של אנשי הצבא בדרום.

גדעון בר לב: אנחנו נתקלים בקשיים כבר מזה שנתיים בפיתוח שכונות מגורים לאנשי הצבא באזור ערד.

גדעון בר לב: אני יודע שבירוחם זה בדיוק אותו מצב.

גדעון בר לב: וגם חסמים.

חיים כץ: מה עם נבטים?

גדעון בר לב: אנשי נבטים, מה שיצא בסופו של דבר שהם הולכים לגור בעומר, להבים ומיתר.

גדעון בר לב: זה אמנם בדרום אבל לא זו הייתה כוונת הממשלה.

גדעון בר לב: כוונת הממשלה היתה לחזק את הפריפריה האמיתית עם כל הכבוד לעומר.

גדעון בר לב: יש לי הרבה אהדה לעומר.

גדעון בר לב: בלהבים יש אנשים טובים אבל היה צריך לתת תעדוף רב יותר לאזור כמו ערד.

גדעון בר לב: כשהייתי במשרד הפנים נתנו בהחלט תעדוף.

גדעון בר לב: כל מענק האיזון שלנו בנוי על תעדוף של פריפריה ושל ישובים פחות חזקים.

גדעון בר לב: לכן עומר ולהבים לא מקבלים אגורה אחת ממענק איזון בהתאם לנוסחאות שחיברנו אז.

חיים כץ: הם לא צריכים.

חיים כץ: יש להם פארק תעשייתי.

גדעון בר לב: לא.

גדעון בר לב: זה בסדר גמור.

גדעון בר לב: עיני לא צרה בהם.

גדעון בר לב: אבל התעדוף צריך להיות לפריפריה הרחוקה.

גדעון בר לב: בנושא של המגורים אני פונה לחברי הוועדה לסייע בעניין הזה שצה"ל מנהלת המעבר יסייעו בהקמת שכונות מגורים לאנשי הצבא באזור ערד, דימונה וירוחם.

גדעון בר לב: והדבר הבא זה הנושא שקראנו לו "הרווקיה".

גדעון בר לב: הגענו לסיכום עם הסוכנות להפשיר את מבנה הסוכנות הקיים בערד שיש בו 112 יחידות דיור.

גדעון בר לב: הגענו לסיכום.

גדעון בר לב: ואיפה זה נתקע?

חיים כץ: מר בר לב בוא נתעסק דבר, דבר.

חיים כץ: מרבה נכסים מרבה דאגה.

חיים כץ: אנחנו עכשיו בנכס הראשון.

גדעון בר לב: צריך לפתור את הבעיות שהנכסים האלה מעוררים.

גדעון בר לב: הנכסים שאני מדבר עליהם זה בקשר לאנשי הדרום ואנחנו צריכים לעזור להם.

חיים כץ: אני הייתי רוצה לשמוע פרטים על המכרז.

חיים כץ: איפה זה עומד?

חיים כץ: סייגים לקליטת עובדים זרים.

חיים כץ: האם חברות ממשלתיות יכולות להשתתף במכרז או לא יכולות להשתתף?

חיים כץ: האם יכולות להשתתף כקבלן משנה או כקבלן ראשי?

חיים כץ: בואו, תנו לנו קצת פרטים.

חזי משיטה: יש כאן ערב רב של דברים.

חיים כץ: זה דיון ראשון בסדרה.

חזי משיטה: זה דיון ראשון בסדרה ובאמת כך יהיה.

חזי משיטה: מעבר צה"ל לנגב יגע בכל תחומי החיים בנגב ואמור להביא לא שעת כושר אלא שנות כושר גדולות וארוכות לנגב.

חזי משיטה: הנושא של המכרז נמצא במצב כזה שאנחנו לקראת פרסומו וזה ייקח עוד חודש וחצי.

חזי משיטה: אנחנו נבחן את כל הדברים גם בהקשר של עובדים וגם בהקשר של קבלנים, כמה אפשר לתת עדיפויות במסגרת ההנחיות של האוצר.

חזי משיטה: הפרויקט מבוצע בשיטת PFI כי זאת הדרך היחידה כרגע להוציא אותו אל הפועל שאם לא כך, אם יגידו לאוצר או למערכת הביטחון להביא את הכסף כדי לבנות בשיטה הקונבנציונאלית לא יהיה פרויקט.

מירי רגב: אל תדאג.

מירי רגב: יש להם אינטרס להעביר את הפרויקט, לאוצר, הם יעשו את זה בכל דרך.

חזי משיטה: אוקיי.

חזי משיטה: אז יכול להיות שאנחנו נשפוך את התינוק עם המים ואחר כך נחזיר אותו למים אחרים.

חזי משיטה: אבל כרגע המצב הוא שעבדו 3 שנים, יש מכרז שעומד לצאת, אם רוצים לשפוך ולהתחיל מהתחלה זה לאפס את הסטופר ולהתחיל עוד פעם 3 שנים.

חזי משיטה: עברנו 3 שנים וכדאי לתת לקריית ההדרכה לצאת.

חזי משיטה: זה פרויקט של שני מיליארד שקל מתוך כלל הפרויקטים שאמורים לצאת.

חזי משיטה: אחד כבר יצא, נבטים, ב-מיליארד פסיק 6.

חיים כץ: אבל לא נותנים לחברות ממשלתיות להשתתף במכרז הזה.

חזי משיטה: היתה קודם כל הזמנה לחברות להשתתף ויש 5 חברות גדולות שאחת מהן עומדת להיות הזכיינית.

חזי משיטה: יש את אפריקה ישראל ויש את שיקום ובינוי, ויש את שפיר, ויש את א.

חזי משיטה: דורי ויש את מלרב.

חזי משיטה: אלה החברות המתמודדות.

חזי משיטה: אחת מהן בסופו של דבר תזכה.

חזי משיטה: השיטה שזכיין אחד זוכה כדי להקים את הקריה הזאת בסופו של דבר היא יעילה.

חיים כץ: הגדולות לא הולכות שם ב- re sharing ?

חזי משיטה: הם הולכים עם קבוצות נוספות.

חזי משיטה: אפריקה ישראל הולכת עם אלקטרה.

חזי משיטה: כל חברה יש לה חברות נוספות כי הן אמורות לבנות, לתחזק ולתפעל, הן אמורות לתת שירותים.

חזי משיטה: אני אומר כאן דבר שאולי בנגב לא יודעים.

חזי משיטה: צה"ל במעבר שלו של שלושת הבסיסים הקרובים בקריית ההדרכה ובהמשך גם באמם ותקשור יאזרח הרבה יותר פעילויות בתוך הבסיסים מכפי שנהוג היום בבסיסים שאנחנו מנהלים ברחבי המדינה.

חזי משיטה: כל הנושאים שהם בערכי הצבא והם טהורים של הצבא שהצבא צריך לתת אותם הם יינתנו על ידי הצבא.

חזי משיטה: אבל הרבה מאוד דברים כן יאוזרחו.

חזי משיטה: גם בקריית ההדרכה וגם בבסיסים האחרים שהמשמעות שלהם שכל הנגב, ומי שבא הנה מהנגב יודע שההיערכות של עסקים קטנים, בינוניים וגדולים בנגב כבר התחילה.

חיים כץ: יש יעדים?

חיים כץ: יש תאריכים?

חזי משיטה: הבסיס אמור להתחיל להיבנות אם נגמור את בחירת הזכיין בשנה הקרובה.

חזי משיטה: ..

גדעון עזרא: למה זכיין אחד?

גדעון עזרא: אני לא מבין.

חזי משיטה: זה לא זכיין אחד.

חזי משיטה: זה קונסורציום שמעסיק.

גדעון עזרא: אני שואל אותך, אמרת 5 חברות ניגשות למכרז.

חזי משיטה: זה לא חברות.

חזי משיטה: זה קונסורציומים.

גדעון עזרא: מדובר בהכי גדולים.

גדעון עזרא: הם לא מהנגב.

גדעון עזרא: אף אחד מהם לא יושב בנגב.

גדעון עזרא: מדוע לא יכול להיות זוכה מהדרום?

גדעון עזרא: למה?

גדעון עזרא: אתם מראש לא מאפשרים לאחד מהדרום שיהיה לו חוזה.

גדעון עזרא: אני מדבר על כל הפרויקט.

גדעון עזרא: מדוע?

גדעון עזרא: זה שזוכה הוא מחלק את כל העבודות.

חזי משיטה: הוא קבלן ראשי ותהיה לו שרשרת אינסופית של קבלנים.

חזי משיטה: התאריכים הם, אני מקווה שבשנה הקרובה אחרי שנבחר את הזכיין, יצא מכרז, ייקח שנה, נבחר זכיין.

חיים כץ: יש קנסות?

חזי משיטה: יש חוזה משפטי.

חיים כץ: לא.

חיים כץ: האם יש קנסות על אי עמידה בלוחות זמנים?

חזי משיטה: יש קנסות לא רק על אי עמידה בלוחות זמנים אלא על הרבה דברים נוספים.

חזי משיטה: התשובה היא כן.

שלום אלפסי: אני מנהל את הפרויקט הזה בסדר גודל של 4 שנים ואני הייתי לא בוועדה הזאת אבל בוועדה של איכות הסביבה בזמנו.

שלום אלפסי: אני אתייחס לכמה דברים.

שלום אלפסי: לפחות למה שאמרה חברת הכנסת מירי רגב.

שלום אלפסי: (1) זה קודם כל הפרויקט הראשון שיוצא בשיטה הזאת.

שלום אלפסי: יתר הפרויקטים עדיין לא סוכמו לגביהם השיטות.

שלום אלפסי: (2) המכרז עדיין לא יצא כמו שנאמר כאן.

שלום אלפסי: בתוך המכרז, בכללי המכרז נכתבו יעדים ומדדים שאותו זכיין שאמור להפעיל תחומים שאנחנו הגדרנו.

חיים כץ: כשתוציא את כללי המכרז תעביר אותם לוועדה?

שלום אלפסי: כן.

שלום אלפסי: אם יחייבו אותנו אנחנו נעביר.

חיים כץ: אנחנו נבקש את כללי המכרז.

מירי רגב: אני רוצה שבכללים יהיו העדפה לספקים מהדרום.

מירי רגב: אני אומרת לך אם במכרז הזה לא יהיה כתוב שיש העדפה לקבלני משנה וספקי משנה מהנגב אני אומרת לך שאנחנו נעשה הכול שהוא לא יצא.

מירי רגב: עם כל הכבוד.

מירי רגב: מערכת הביטחון אנחנו אומרים 4 פעמים אמן אבל היא לא מנהלת את המדינה הזאת.

חיים כץ: מירי, תקשיבי, המכרז יכול לצאת אבל את יכולה לעשות הכול שהוא לא ייושם.

חיים כץ: זה הכול.

שלום אלפסי: ברשותך.

שלום אלפסי: אנחנו קודם כל הגדרנו מה לא יצא בכלל במסגרת המכרז וכמו שנאמר פה כל עולם ההדרכה, אנחנו מעבירים בסיסי הדרכה, כל עולם ההדרכה נשאר בתוך הצבא בהתייחס לשאילתא של חברת כנסת אחרת בנושא, למה בכלל להוציא.

שלום אלפסי: בעניין המכרז, למה לא נשאלת השאלה למה המכרז לא יצא?

שלום אלפסי: אנחנו הרי מחשיבים את אנשי הנגב.

חיים כץ: לא הספקתם.

שלום אלפסי: לא.

שלום אלפסי: אנחנו הספקנו.

שלום אלפסי: אתה יודע איפה הבעיה?

שלום אלפסי: אנחנו כבר כמעט שנה שלמה מתקשקשים עם הירוקים בעניין הזה של האם הוועדה מאשרת לנו להפקיד את התוכנית או לא להפקיד את התוכנית.

חיים כץ: הם הולכים לקבוע את איכות החיים במדינת ישראל.

חיים כץ: נו מה?

שלום אלפסי: בהתייחס לעניין הזה עמדנו גם בהנחיות של משרד הבריאות וגם בהנחיות של המשרד להגנת הסביבה.

שלום אלפסי: כשאנחנו יצאנו לדרך ביקשנו גם שירותי רפואה לבדוק מה המשמעות של שירות רפואה בדרום.

שלום אלפסי: אתם יודעים מה העלות של שירותי רפואה בדרום אל מול העלות של שירותי רפואה במרכז?

שלום אלפסי: פי שתיים.

חיים כץ: אדוני, השאלה היא לא מה העלות של שירותי הרפואה בדרום היום.

חיים כץ: השאלה היא מה עלות שירותי הרפואה בעוד חמש שנים.

חיים כץ: אחרי שיגורו וישתקמו, ואנשים יבואו העלויות ירדו.

חיים כץ: אתה בונה מדינה.

חיים כץ: אתה יודע מה העלות לשים מוצר משקי אחד בצה"ל שזו יחידה אחת?

חיים כץ: עלות פיתוח, עלות מחקר.

חיים כץ: אבל אם אתה מזמין אלף יחידות המחיר יורד.

חיים כץ: אותו דבר.

שלום אלפסי: אני לא ראיתי שיש מצב שמקימים בית חולים נוסף לקראת הקליטה של האנשים.

חיים כץ: כן אדוני.

אלי אביסרור: שלום לכולם.

אלי אביסרור: אני ממלא מקום יושב ראש ארגון הקבלנים בנגב.

אלי אביסרור: אני מייצג את הקבלנים.

אלי אביסרור: אנחנו הרבה שנים בנגב.

אלי אביסרור: יש לנו מעל 500 קבלנים מאשדוד ועד אילת.

אלי אביסרור: בשנים האחרונות הפרויקטים התקציביים , מכרזים ציבוריים כמעט ואין עבודה.

אלי אביסרור: אין יותר תקציבים.

אלי אביסרור: המדינה לא מקצה תקציבים למבני ציבור.

אלי אביסרור: משרד הביטחון כמעט וסגר את אגף הבינוי בנגב.

אלי אביסרור: אין מכרזים ואין פרנסה לאנשים שהתפרנסו מעבודות משרד הביטחון.

אלי אביסרור: ואנחנו מחכים שבסיסי צה"ל יגיעו לנגב.

אלי אביסרור: והנה סוף סוף הם מגיעים אבל מה שמתברר שמה שהיה הוא שיהיה.

חיים כץ: אתם תהיו קבלני משנה.

אלי אביסרור: אנחנו לא נהיה קבלני משנה.

אלי אביסרור: לא נהיה שום דבר כי לא יספרו אותנו.

אלי אביסרור: כי בעצם מה שנעשה היום, אותו זכיין יתמחר את המחירים שלו היום, בעוד שלוש או ארבע שנים יבוא אלינו וזה פרוטות.

אלי אביסרור: יזרוק לנו משהו ככה, אם אתם יכולים להתמודד עם זה.

אלי אביסרור: אנחנו כמובן לא נוכל להתמודד עם המחירים ולא יספרו אותנו.

אלי אביסרור: בסוף היום יבואו לשם ויקימו שם מחנות עבודה.

אלי אביסרור: לא תהיה ברירה.

אלי אביסרור: לוח הזמנים הוא צפוף.

אלי אביסרור: צריך להקים את הבסיס.

אלי אביסרור: תוך שנתיים צריך לעבור לשם.

אלי אביסרור: יקימו מחנות עבודה, יביאו 5000 עובדים והבסיסים יקומו, ואנחנו נישאר בנגב אותו דבר.

אלי אביסרור: פריפריה זה פריפריה.

חיים כץ: אז מה אתה מציע?

אלי אביסרור: אני אגיד מה אני מציע.

אלי אביסרור: כרגע מדובר על 230 אלף מטר מרובע בנייה בתוך הבסיס.

אלי אביסרור: מתוכם 80 אלף מטר מרובע בנייה למגורים.

אלי אביסרור: למה לא לפצל את העבודה?

אלי אביסרור: למה הכול ילך לזכיין אחד?

אלי אביסרור: מה ייתן לנו?

אלי אביסרור: מה אנחנו כל הזמן נישאר באותם מימדים?

אלי אביסרור: מה זאת אומרת, מקימים סביב באר שבע, מקימים כביש 6, מקימים רכבת, מקימים מנחת מטוסים.

אלי אביסרור: אז מה יהיה?

אלי אביסרור: עוקפים את באר שבע.

חיים כץ: כמה אתה יודע לממן?

חיים כץ: הוא אין לו כסף עכשיו.

חיים כץ: כמה אתה יודע לממן?

אלי אביסרור: אני לא דוגמה.

אלי אביסרור: אני מדבר בשם הקבלנים.

אלי אביסרור: אם היה אפשר לפצל את הביוטי ל-20.

אלי אביסרור: אני מקים קבוצות ואז אפשר להתמודד.

חיים כץ: אביסרור, אומר הבן אדם, אני לא משחק.

חיים כץ: אני הולך להעביר את צה"ל לנגב.

חיים כץ: אני אין לי זמן לא למשחקים, לא לניסיונות.

חיים כץ: אני צריך גוף אחד שיביא לי מימון.

חיים כץ: הוא יגזור קופון על המימון הזה.

חיים כץ: אני אתחייב לו לתשואה מוגדרת.

חיים כץ: או שאני אתן לו להיות קבלן ראשי והוא יגזור את הנתח שלו והוא ילך להרבה קבלנים אחרים שאנחנו צריכים לדאוג שהם יהיו מהנגב.

חיים כץ: אני בכלל נגד זה שמישהו יעבוד ולא ירוויח.

חיים כץ: אין כאלה דברים.

חיים כץ: ואז העסק הזה הוא עסק גדול.

חיים כץ: הוא אומר אם אתם הייתם עסק גדול.

חיים כץ: אפריקה ישראל זה עסק קטן.

חיים כץ: גוף שבא על חשבון הציבור כולו ממונף ב-8 מיליארד ואם לא היו מגיעים איתו על הסדר אג"חים על חשבון הציבור הוא היה מתרסק.

חיים כץ: לא היה היום אפריקה ישראל.

חיים כץ: אפריקה ישראל הוא עסק קטן ממונף שמשכן את כולנו, את הפנסיות שלנו, את קופות הגמל שלנו, את קופות ההשתלמות שלנו.

חיים כץ: הגיע להסדר.

חיים כץ: דחו לו 8 מיליארד.

חיים כץ: אם אתה היית בא בשם התאחדות הקבלנים בנגב ואומר, אני מתחרה באותם גופים.

חיים כץ: היית אומר, אני הולך עם שפיר, אני הולך עם אפריקה ישראל כגוש אחד ואני אקח נתח עבודה מוגדר, רווח מוגדר.

חיים כץ: לא הגעתם לעשות את זה אבל אנחנו פה, המטרה שלנו היא שבכל זאת העבודה תישאר בנגב.

חיים כץ: ואתם תהיו קבלני המשנה.

חיים כץ: הם המממנים ואתם תהיו קבלני המשנה.

חיים כץ: אין ברירה.

חיים כץ: למה אתם לא יודעים לממן את זה.

גדעון עזרא: לבנות גדר במיליון ורבע שקל בישיבה אחת.

אלי אביסרור: אנחנו שמענו את נציג האוצר ולפי מה שהוא אומר אין שום סיכוי שאנחנו נשתלב בעבודות האלה.

חיים כץ: לא, לא.

חיים כץ: אתם תשתלבו.

חיים כץ: הוא הגיע למגרש.

חיים כץ: עוד לא הגיעה הקבוצה היריבה ועוד לא הגיע השופט.

חיים כץ: עכשיו הוא משחק לבד.

חיים כץ: את מה שהוא עושה לא סופרים.

חיים כץ: אנחנו בקלי קלות למרות שאנחנו רוצים שהמעבר יהיה חלק ומהיר יכולים להכניס מקלות בגלגלים שהעסק יעבוד.

אלי אביסרור: אנחנו חושבים שרמת הסיכון אם הביוטי, עם כל הגופים שהוא הגדיר כרגע רק לפני שנה ראינו איך הם קרסו אחד אחרי השני.

אלי אביסרור: ראינו איך הם קרסו.

אלי אביסרור: אין לך שום בטוחה פה שבעוד שלוש או ארבע שנים הם יתקיימו.

חיים כץ: במערכת הביטחון לא יושבים שאנשים שלא מבינים.

אלי אביסרור: אנחנו לא רוצים להיות קבלני משנה מדרגה שלישית.

אלי אביסרור: לא נוכל לממש, לא נוכל לעבוד שמה אנחנו.

אלי אביסרור: מה יישאר?

אלי אביסרור: מה יקרה לבני באר שבע?

אלי אביסרור: צריך לפצל את העבודה.

אלי אביסרור: יש שמה 80 אלף מטר מרובע מגורים תוציאו אותם תתנו אותם לקבלנים.

שלמה מולה: אף אחד מאיתנו לא רוצה לתקוע את תהליך מעבר בסיסי צה"ל לדרום.

שלמה מולה: ממשלות ישראל לדורותיהן הכריזו: אנחנו רוצים שהנגב יפרח.

שלמה מולה: הממשלה מקבלת את ההחלטות.

שלמה מולה: כשאתה בוחן את היישום אתה נוכח שהנגב פתאום יתום.

שלמה מולה: משרד הביטחון הוא הגוף הלאומי החשוב ביותר שיש בישראל.

שלמה מולה: כולנו מתרעמים כאשר אתם מביאים את מדי צה"ל מסין.

שלמה מולה: יש פה אלפי אנשים מובטלים.

שלמה מולה: בנושא המכרז הזה אנחנו לא בטוחים שהקבלנים והמובטלים בנגב ייהנו מהתהליך הזה.

שלמה מולה: אם לא תראו לנו שאתם רציניים מאוד שקבלנים של הדרום ותושבי הדרום ייהנו מהמעבר הזה.

שלמה מולה: כדאי שתשבו עם היועצים המשפטיים ותכניסו בתהליכי המרכז סעיפים שמאפשרים לתושבי הדרום ליהנות מזה.

שלמה מולה: תודה רבה.

אבי פלדמן: אחראי על נושא פיתוח נגב וגליל במשרד התמ"ת.

אבי פלדמן: הבחירה בין ביוטי לבין מכרזים ישירים היא עניינם של משרד הביטחון ומשרד האוצר.

אבי פלדמן: אנחנו לא נכנסים ברמה הזאת של הבחירה באיזה מודל לעבוד לגבי ההתקשרות.

אבי פלדמן: אנחנו אחראים לנושא של פיתוח כלכלי בנגב.

אבי פלדמן: ויש פה פרויקט לאומי מאוד גדול ומאוד משמעותי במיליארדי שקלים.

אבי פלדמן: אנחנו עובדים יחד עם מנהלת משרד הביטחון ועם המשרד לפיתוח הנגב והגליל על שורה של פרויקטים כדי לראות את המעגלים הנוספים שיכולים לקרות פה לפיתוח כלכלי, לקדם את העסקים הקטנים, לעשות הכשרה לדרישות של מנהל הרכש והכשרות נוספות גם לתעסוקה, למשל במגזר הבדואי.

אבי פלדמן: אנחנו דואגים לתעסוקה של בני המשפחה של אנשי הקבע שיעברו.

אבי פלדמן: מצד אחד המדינה מתקצבת בתקציב מאוד גדול את הקמת הבסיסים האלה.

אבי פלדמן: מצד שני היא נותנת תקציבים נוספים שיתמכו במהלך הזה.

אבי פלדמן: הקשר בין שני הדברים חסר.

אורלי לוי אבקסיס: יביאו את תוכנית ויסקונסין.

אורלי לוי אבקסיס: אני בהכשרות שלכם מאוד לא מאמינה.

אבי פלדמן: אני אשמח לדבר על נושא ההכשרות אבל בואו נהיה ממוקדים.

אבי פלדמן: ההצעה לגבי שרשור המחויבות לעדיפות לקבלני משנה מהאזור היא הצעה טובה.

אבי פלדמן: זה לא רק בנייה.

אבי פלדמן: זה גם מוצרים, זה גם שירותים.

אבי פלדמן: ברגע שזה ביוטי והזכיין לא מחויב הוא ייקח את הזול ביותר.

אבי פלדמן: הוא חייב להיות מחויב במכרז.

יעקב אדרי: זו הזדמנות חד פעמית לפיתוחו של הנגב.

יעקב אדרי: עבדנו קשה מאוד במשרד נגב גליל שהיית שר שמה.

יעקב אדרי: הקזנו דם כדי להחתים את כולם על מסמך לגבי עיר הבה"דים.

יעקב אדרי: היה אז גדעון השר לאיכות הסביבה, אני הייתי שר הבריאות ונפל בחלקנו להחתים על העניין הזה.

יעקב אדרי: היו לנו סיכומים בכתב לגבי עידוד הקבלנים המקומיים, העובדים המקומיים.

יעקב אדרי: הפרשנו תקציבים לעניין הזה.

יעקב אדרי: המפתח לכל העניין הזה מה יהיה רשום במכרז.

יעקב אדרי: אנחנו דורשים לראות את כללי המשחק במכרז.

גדעון עזרא: המעבר של עיר הבה"דים לנגב דורשת גם מעבר אנשים מהצפון לדרום.

גדעון עזרא: אני לא רואה את זה בעיניים עדיין.

גדעון עזרא: צדק ראש עיריית ערד שאם לא יהיו פרויקטים דומים לעומר ואביב בדימונה וערד אז פשוט אנשים לא יבואו לנגב.

גדעון עזרא: כדי שאנשים יעברו לנגב צריך רמת חיים.

גדעון עזרא: רמת חיים אי אפשר ליצור עם פועלים של קבלני משנה.

גדעון עזרא: אם כל כביש שנסלל היינו מחלקים לקבלני משנה היינו מפרנסים את העסקים הקטנים ואת הפועלים מאשר שכל הכסף ילך בסוף לכיס אחד.

גדעון עזרא: הבעיה הבסיסית היא כן ביוטי או לא ביוטי.

גדעון עזרא: אסור לצאת עם מכרז אחד לחברה אחת.

אורלי לוי אבקסיס: אם אתה יכול לקחת את מה שכבר קיים בנגב ולטפח אותו ולהשקות אותו.

אורלי לוי אבקסיס: האנשים שהתיישבו שם יישבו את האזורים הנשכחים ועשו איזושהי הקרבה.

אורלי לוי אבקסיס: סוף סוף שמגיע הזמן להחזיר להם ולתת להם הזדמנויות אז אנחנו צריכים לדאוג להם.

אורלי לוי אבקסיס: מי יהנה מזה?

אורלי לוי אבקסיס: החברות הגדולות שמה שמעניין אותם זה לא העניין החברתי.

אורלי לוי אבקסיס: צריך לעשות למען תושבי הדרום לא מתוך חמלה אלא מתוך צדק.

אדווה אשל רבינוביץ: אני מהמשרד לפיתוח הנגב והגליל.

אדווה אשל רבינוביץ: ראש אגף נגב.

אדווה אשל רבינוביץ: נעשים פה הרבה מאמצים במקביל של משרדים ממשלתיים שונים למאמץ של מעבר צה"ל דרומה שיריית הפתיחה שלו זה מעבר קריית ההדרכה.

אדווה אשל רבינוביץ: בנושא המכרזים אחד המאמצים שלנו הוא להבטיח שהחברות הזוכות לאורך זמן מעסיקות חברות מהנגב ומקבלות ניקוד עודף.

אדווה אשל רבינוביץ: אותה חברה שתביא יותר חברות מהנגב יזכו לניקוד עודף ולכן הן שיזכו במכרז.

אדווה אשל רבינוביץ: כי שיטת הביוטי היא שיטה שמשלבת את הזכיין בהשקעות כספיות.

אדווה אשל רבינוביץ: הדאגה המרכזית שלנו צריכה להיות שהחברות שזוכות יקבלו בזכות ניקוד עודף על אחוזים גדולים.

אדווה אשל רבינוביץ: אנחנו במסגרת החלטות ממשלה.

אדווה אשל רבינוביץ: רוצים לכוון את ההתיישבות לירוחם, לדימונה, לבאר שבע, לאופקים, לערד.

אדווה אשל רבינוביץ: התהליכים האלה קורים בגלים.

אדווה אשל רבינוביץ: אנחנו דואגים למערכת החינוך, לתרבות פנאי, למשפחות צעירות.

אדווה אשל רבינוביץ: צריך להשקיע גם ברמה הכלכלית וגם ברמה החברתית.

גיל בירן: אני מנכ"ל פזקר.

גיל בירן: זו חברה יצרנית שיושבת בעפולה.

גיל בירן: דיברנו על עבודה.

גיל בירן: אני בעד עבודה לאנשי הדרום.

גיל בירן: מה שיקרה במכרז הזה תזכה אפריקה ישראל ומהרגע שהיא תזכה היא תיתן עבודה לקבלן מהדרום או שלא.

גיל בירן: את החומרים, הוא יקנה קרמיקה מסין, איטום מאיטליה ואיפה היצרנים הישראלים?

גיל בירן: אני מציע שניתן העדפה בשרשור לא רק לעבודה אלא גם לטובין.

גיל בירן: תודה.

חזי משיטה: אני לא חושב שבמשרד הביטחון יושבים אנשים פחות ערכיים ופחות ציוניים.

חזי משיטה: אנחנו מעוניינים בחיזוק הישובים ירוחם וערד ודימונה ובאר שבע.

חזי משיטה: באשר לאוכלוסייה שעוברת לנגב, תהיו איתנו.

חזי משיטה: בעשור הקרוב מתוכננים לעבור מחנות צה"ל בהיקף של כמעט מיליארד מטר מרובע בנייה.

חזי משיטה: אנחנו הולכים לבנות 4 בסיסים.

חזי משיטה: אחד נבנה, 3 בדרך.

חזי משיטה: האוכלוסייה שעוברת לשם וזה המדד להצלחה גם של משרד האוצר וגם של משרד הביטחון שנעביר לפחות מחצית אנשי הקבע לנגב.

חזי משיטה: אנחנו נעשה הכול כדי שמשפחות הקבע של הבסיסים המיועדים יעברו מרביתם לנגב.

חזי משיטה: כדי שזה יקרה כדאי שבנגב תהיה רמת שירותים בכל תחומי החיים כפי שיש בממוצע הארצי.

חזי משיטה: אנחנו עובדים על זה עם המשרדים השונים.

חזי משיטה: האוכלוסיות שאמורות לעבור לנגב מתקשוב ואמ"ן רובם בעלי תארים במדעים מדויקים והנדסה שיכולים לעזוב את צומת גלילות ולעבור לתעשייה אחרת.

חזי משיטה: אנחנו מנסים לייצר את כל התנאים והתמריצים בתחום החינוך, הבריאות, התעסוקה והדיור כדי שהמשפחות יעברו.

חזי משיטה: תפקידה של המדינה לא לדחוף אותם לשם אלא למשוך אותם לשם.

חיים כץ: הם לא יעברו.

חזי משיטה: בינתיים יש פרויקטים בנגב שנרשמים אנשי צה"ל.

חזי משיטה: בירוחם ודימונה מוציאים מכרז של 50 מגרשים ו-600 משפחות נרשמו.

חזי משיטה: זה קורה היום.

חזי משיטה: זה קורה.

חזי משיטה: אנחנו מתכוונים לא פחות מחברי הכנסת לוודא עד כמה שאפשר שהפרויקט הזה יהיה כחול לבן וירוק גם.

חזי משיטה: המאמץ לעצור את הדבר הזה ולהפוך אותו מהשיטה שאנחנו הולכים בה לשיטה קונבנציונאלית תעצור את הפרויקט, תחזיר אותו 3 שנים אחורה.

חיים כץ: אני לא רוצה לסכם את הדיון הזה מסיבה אחת, המכרז שלכם לא מוכן, הכללים לא מוכנים.

חיים כץ: אתם אמורים להוציא את המכרז בסוף אפריל.

חיים כץ: אנחנו נתכנס פה פעם נוספת לפני הוצאת המכרז.

חיים כץ: ראש אגף תקציבים ממשרד הביטחון אחראי על המכרז.

חיים כץ: את תפני אליו ואנחנו נזמן דיון נוסף לפני הוצאת המכרז.

חיים כץ: אנחנו לא חושדים ברצונות שלכם.

חיים כץ: אני בטוח שמה שאתם עושים יהיה הצלחה מלאה והאנשים שיורדים יקבלו את מיטב התנאים ואפילו יילחמו לבוא לגור שם.

חיים כץ: יחד עם זה מניסיוננו הדל מי שנכווה ברותחין נזהר בצוננים.

חיים כץ: לכן נבקש להיות שותפים.

חיים כץ: נשתדל לעזור לכם.

חיים כץ: לא תמצאו אותנו כמי שמטרפד לכם.

חיים כץ: בגלל זה זה לא נשלם.

חיים כץ: זה התחיל ולא נשלם ואנחנו נתכנס עוד פעם לפני הוצאת המכרז.

חיים כץ: תודה רבה.

חיים כץ: הישיבה נעולה.